Minister besoek afgesette Klein Akker-gesinne | Netwerk24
Minister besoek afgesette Klein Akker-gesinne
Deur Warda Meyer 28 Oktober 2019 17:29
Die gesinne wat van die Klein Akker-plaas in Kraaifontein afgesit is, kan net tydelik op die Mesco-staatsplaas woon, het Mcebisi Skwatsha, adjunkminister van landbou, grondhervorming en landelike ontwikkeling, gesê.
Mcebisi Skwatsha, adjunkminister van landbou, grondhervorming en landelike ontwikkeling, gee kospakkies aan inwoners wat tydelik op die Mesco-staatsplaas bly.Foto: Verskaf
Hy het Maandag saam met die noodlenigingsorganisasie Gift of the Givers kospakkies aan die afgesette gesinne uitgedeel.
Die grond waarvan hulle afgesit is asook omliggende eiendomme in Kraaifontein is vir die ontwikkeling van ’n groot nywerheidspark geoormerk. Dit sal een van die grootstes in sy soort in die Wes-Kaap wees.
Skwatsha het gesê die gesinne sal net tydelik op die plaas Mesco gehuisves word terwyl ’n permanente oplossing gesoek word.
“Die is slegs ’n tydelike reëling. Die plaas is nie geskik vir menslike verblyf nie en die toestande is ongunstig, maar dis ten minste beter as om op straat te slaap,” het hy gesê.
Die afgesette inwoners het aanvanklik langs die pad geslaap nadat hulle die grond ingevolge ’n hooggeregshofbevel moes ontruim.
Oor regstappe waarmee sekere groepe Skwatsha dreig omdat hy die gesinne op Mesco geplaas het, het hy gesê hy sal enige hofuitspraak respekteer.
“Ek is deurlopend in gesprek met alle belanghebbendes om alternatiewe reëlings vir die gesinne van Klein Akker te tref.”
Skwatsha het gereël dat Gift of the Givers bystand verleen aan die sowat 93 huishoudings wat tydelik op die plaas hervestig is.
Meer oor: Gift Of The Givers | Mcebisi Skwatsha | Kraaifontein | Politiek | Grondhervoming